b'\n_START_ARTICLE_\nEntombed\n_START_SECTION_\n1990-2000\n_START_PARAGRAPH_\nEntombed susiformavo praeito am\xc5\xbeiaus devintojo de\xc5\xa1imtme\xc4\x8dio antroje pus\xc4\x97je i\xc5\xa1 grup\xc4\x97s "Nihilist". Pirmas rimtesnis grup\xc4\x97s \xc4\xafra\xc5\xa1as buvo 1990 m. i\xc5\xa1leistas mini albumas "But Life Goes On". Ta\xc4\x8diau, tais pa\xc4\x8diais metais, grup\xc4\x97 i\xc5\xa1gars\xc4\x97jo su savo debiutiniu albumu "Left Hand Path", kuris \xc4\xaf\xc4\x97jo \xc4\xaf Death Metal istorij\xc4\x85 kaip vienas pamatini\xc5\xb3 \xc5\xa1vedi\xc5\xa1ko skambesio Death Metal album\xc5\xb3._NEWLINE_Kitas, nema\xc5\xbeiau kultinis grup\xc4\x97s albumas - "Clandestine", i\xc5\xa1leistas 1991 metais. Su \xc5\xa1iuo leidiniu Entombed \xc4\xafsitvirtina pasauliniame Death Metal elite. Po dvej\xc5\xb3 met\xc5\xb3 nuo "Clandestine" pasirodymo "Entombed" i\xc5\xa1leid\xc5\xbeia nauj\xc4\x85 album\xc4\x85 "Wolverine Blues", kuris \xc5\xa1okiruoja daugel\xc4\xaf i\xc5\xa1tikim\xc5\xb3 grup\xc4\x97s fan\xc5\xb3 nauju skambesiu. \xc5\xa0iame leidinyje \xc5\xa1vedai sumai\xc5\xa1\xc4\x97 death metal su roku ir net Punk rock. Kontroversi\xc5\xa1kasis "Wolverine blues" susilauk\xc4\x97 didelio pasisekimo platesniuose sunkiosios muzikos vandenyse ir prisid\xc4\x97jo prie naujo muzikinio termino "Death\'n\'Roll" atsiradimo._NEWLINE_Po kiek laiko bosistas Lars Rossenberg buvo pa\xc5\xa1alintas i\xc5\xa1 grup\xc4\x97s d\xc4\x97l nuolatinio girtuokliavimo ir d\xc4\x97l to, kad i\xc5\xa1vyko \xc4\xaf tur\xc4\x85 su grupe Therion. Bosisto vieta buvo pasi\xc5\xablyta buvusiam kitos \xc5\xa1ved\xc5\xb3 death metal grup\xc4\x97s "Grave" vokalistui Jorgen Sandstrom, kuris pirm\xc4\x85 kart\xc4\x85 sugrojo su Entombed koncerte Hultsfred\xe2\x80\x98e. Kartu su bosisto pasikeitimu buvo pakeista ir leidybin\xc4\x97 firma, Entombed nusprend\xc4\x97 nutraukti kontrakt\xc4\x85 su \xc4\xafar\xc5\xa1\xc5\xb3 kompanija \xe2\x80\x9eEarache Records\xe2\x80\x9c ir pasira\xc5\xa1\xc4\x97 sutart\xc4\xaf su \xe2\x80\x9eMusic for Nations\xe2\x80\x9c. Su pastarosios kompanijos pagalba 1997 m. i\xc5\xa1eina albumas \xe2\x80\x9eDCLXVI - To Ride, Shoot Straight, and Speak the Truth\xe2\x80\x9c \xe2\x80\x93 albumas, kuris gavo daugiau reklamos negu sud\xc4\x97jus visi kiti prie\xc5\xa1 tai Entombed \xc4\xafra\xc5\xa1yti albumai. \xc4\xaesi\xc5\xbeeid\xc4\x99 \xe2\x80\x9eEarache Records\xe2\x80\x9c bosai nusprend\xc5\xbeia i\xc5\xa1leisti Entombed dain\xc5\xb3 i\xc5\xa1 \xc4\xafvairiausi\xc5\xb3 mini album\xc5\xb3 rinkin\xc4\xaf \xe2\x80\x93 jis pasirod\xc4\x97 prie\xc5\xa1 pat \xe2\x80\x9eTo Ride, Shoot Straight, and Speak the Truth\xe2\x80\x9c i\xc5\xa1leidim\xc4\x85. Tais pa\xc4\x8diais metais grup\xc4\x97je \xc4\xafvyksta did\xc5\xbeiausias pasikeitimas Entombed istorijoje: grup\xc4\x99 palieka vienas pagrindini\xc5\xb3 muzikos k\xc5\xabr\xc4\x97j\xc5\xb3, b\xc5\xabgnininkas Nicke Andersson. Jo viet\xc4\x85 u\xc5\xbeima daugelio metalo muzikos projekt\xc5\xb3 dalyvis Peter \xe2\x80\x9eFlinta\xe2\x80\x9c Stjornvind._NEWLINE_1998 metais i\xc5\xa1leid\xc5\xbeiamas albumas \xe2\x80\x9eSame Difference\xe2\x80\x9c. Tai pirmas studijinis albumas be Nick. \xc5\xa0is albumas i\xc5\xa1siskiria i\xc5\xa1 kit\xc5\xb3 grup\xc4\x97s albumu lengvesniu skambesiu._NEWLINE_ Taip n\xc4\x97ra, kad mes bandytume kratytis nuo \xe2\x80\x9eSame Difference\xe2\x80\x9c, tai buvo geras albumas ir mes nesigailime, kad para\xc5\xa1\xc4\x97me j\xc4\xaf, bet toki\xc5\xb3 daugiau ne\xc4\xafra\xc5\xa1in\xc4\x97sime. \xe2\x80\x9eMusic for Nations\xe2\x80\x9c ir m\xc5\xabs\xc5\xb3 vadybininkas nor\xc4\x97jo, kad m\xc5\xabs\xc5\xb3 naujas albumas i\xc5\xa1eit\xc5\xb3 kuo grei\xc4\x8diau, o mes patys tuo metu buvome labai pavarg\xc4\x99 ir, kaip matot, nelabai supratom k\xc4\x85 darom. Be to album\xc4\x85 prodiusavo Daniel Ray \xe2\x80\x93 jis pasaulinio lygio vaikinas, bet a\xc5\xa1 manau, kad Entombed yra ne ta grup\xc4\x97, kuriai reikia prodiuserio, \xe2\x80\x93 sak\xc4\x97 Uffe interviu projektui Metal-Is, \xe2\x80\x93 Ne\xc5\xbeinau, viskas buvo keista, tikriausiai reik\xc4\x97jo palaukt metus ar pusantr\xc5\xb3. Su \xe2\x80\x9eBlack Juju\xe2\x80\x9c (EP \xc4\xafra\xc5\xa1ytas po \xe2\x80\x9eSame Difference\xe2\x80\x9c) buvo lygiai ta pati istorija, mes absoliu\xc4\x8diai nesupratom k\xc4\x85 darom\xe2\x80\xa6\n_START_SECTION_\n2000-dabar\n_START_PARAGRAPH_\n2000 metais vaikinai i\xc5\xa1leid\xc5\xbeia nauj\xc4\x85 disk\xc4\x85 \xe2\x80\x9eUprising\xe2\x80\x9c \xe2\x80\x93 gr\xc4\xaf\xc5\xbeimas prie \xc5\xa1akn\xc5\xb3, kaip \xe2\x80\x9eWolverine Blues\xe2\x80\x9c ir \xe2\x80\x9eClandestine\xe2\x80\x9c. Albuvo vir\xc5\xa1elyje grup\xc4\x97 u\xc5\xbed\xc4\x97jo savo sen\xc4\x85 logo ir monstriuk\xc4\x85, kuris buvo ir paties pirmojo demo \xe2\x80\x9eBut Life Goes On\xe2\x80\x9c vir\xc5\xa1elyje._NEWLINE_21-ame am\xc5\xbeiuje grupei pavyksta labiau i\xc5\xa1gars\xc4\x97ti, jie nufilmuoja vaizdo klip\xc4\x85 dainai \xe2\x80\x9eSay it in Slugs\xe2\x80\x9c ir keliauja po Europ\xc4\x85 su legendiniais Iron Maiden, po to vyksta \xc4\xaf Kanad\xc4\x85 ir ten koncertuoja toliau. Kita pus\xc4\x99 met\xc5\xb3 Entombed susikaup\xc4\x97 naujo albumo \xc4\xafra\xc5\xa1ymams ir koncertavo tik Skandinavijos \xc5\xa1alyse._NEWLINE_2001 met\xc5\xb3 prad\xc5\xbeioje grupei pasi\xc5\xablyta sudalyvauti baleto \xc5\xa1ou pastatyme kartu su 30-\xc4\x8dia balerin\xc5\xb3 ir 10 met\xc5\xb3 berniuku. Tais pa\xc4\x8diais metais i\xc5\xa1eina dar vienas studijinis albumas \xe2\x80\x9eMorning Star\xe2\x80\x9c, kuriame buvo 12 dain\xc5\xb3, ir kuris pasi\xc5\xbeymi l\xc4\x97tu gitar\xc5\xb3 rifais ir galingu Petrov balsu. _NEWLINE_2003 metais pasirodo dvigubas Entombed kompiliacinis albumas, pavadinimu \xe2\x80\x9eSons of Satan Prise the Lord\xe2\x80\x9c. Tais pa\xc4\x8diais 2003 metais i\xc5\xa1eina albumas "Inferno". 2006 metais grup\xc4\x97 i\xc5\xa1leido pirm\xc4\x85j\xc4\xaf savo EP "When in Sodom", o 2007 met\xc5\xb3 vasar\xc4\x85 i\xc5\xa1leid\xc5\xbeiamas jau devintasis grup\xc4\x97s studijinis albumas Serpent Saints - The Ten Amendments.\n_START_SECTION_\nBibliografija\n_START_PARAGRAPH_\nEkeroth, Daniel (2008). Swedish Death Metal. Bazillion Points Books. ISBN 978-0-9796163-1-0'